Tom Behnke (KF), 2007-03-29:
Desværre er der jo nogle, der indtager euforiserende stoffer, og desværre vil nogle også køre bil, når de er påvirket af euforiserende stoffer.
Den cocktail er jo nærmest livsfarlig i en lang, lang række tilfælde.
Derfor er det på tide, at der bliver gjort noget effektivt mod dem, der ikke kan finde ud af, at det simpelt hen er livsfarligt og under alle omstændigheder absolut dumt at indtage euforiserende stoffer og så ville ud at køre bil lige bagefter.
I dag er det jo sådan, at man ved mistanke om påvirkethed af euforiserende stoffer efter færdselslovens § 54 skal anholde den pågældende bilist, køre vedkommende ind på stationen og gennemføre en såkaldt klinisk test, som er meget omfattende.
Man kan også godt tage en blodprøve for at understøtte den kliniske test i at se, om der er aktive stoffer i blodet, men det er altså lægens vurdering og skøn, der ligger til grund for, hvilken sanktion der så skal udmåles.
Vi er tilfredse med lovforslaget her, som åbner op for, at politiet på stedet kan gennemføre enten en svedtest eller en spyttest og på det grundlag køre vedkommende på stationen og få udtaget en blodprøve.
Og så at der er indført en absolut nultolerance, altså, der må overhovedet ikke være euforiserende stoffer i blodet på bilisten.
En absolut nulgrænse.
Dermed kan man altså fremover overhovedet ikke få lov at køre bil, hvis man har indtaget euforiserende stoffer.
Det er meget konsekvent, men det er også det, vi ønsker fra Konservatives side.
Man skal ikke køre bil, når man har indtaget euforiserende stoffer.
Derfor er det godt med en absolut nultolerance.
Den anden del af forslaget handler så om at gøre det lidt nemmere og vel også hurtigere og billigere for politiet at gennemføre kontrol af, om en bilist er alkoholpåvirket.
Hvor vi i dag har metoden med at udtage blodprøve og derigennem finde ud af, hvor høj koncentrationen af alkohol i blodet er, kan man altså fremover også benytte sig af den mulighed, der hedder, at man bruger et præcisionsalkometer, bruger en udåndingsprøve, og at det er udåndingsprøven, der bliver lagt til grund for udmåling af sanktionen.
Det er hurtigere, det er nemmere, og det er billigere, og det er vores opfattelse, at politiet på den måde vil kunne gennemføre flere kontroller.
For i dag er det jo således, at hvis man møder en bilist og har mistanke om, at vedkommende er alkoholpåvirket, så skal bilisten anholdes, tages med på stationen, der skal udtages blodprøve, og først derefter kan betjentene komme videre ud på gader og stræder og kontrollere den næste bilist.
Ved at man kan gennemføre testen på stedet og hurtigt få en afgørelse, kan politiet også hurtigt komme videre med deres arbejde og kontrollere den næste bilist.
Dermed vil det være langt mere effektivt, når politiet kører deres kampagner, eller når de i øvrigt kører på gader og stræder og får mistanke om, at en bilist er påvirket af alkohol.
Så alt i alt er det et rigtig godt forslag, som på to fronter får samlet godt op og får effektiviseret, nemlig ved at indføre nultolerance over for euforiserende stoffer, og ved at vi får en nemmere og mere praktisk måde at gennemføre alkoholtest på.
Vi kan fra Konservatives side støtte lovforslaget.